L'article 27 de la Constitució de 1978 recull el dret a l'educació com un dels drets fonamentals de la persona, l'exercici del qual, per a l'ensenyament bàsic, té caràcter obligatori i gratuït.
El mateix article estableix l'obligació dels poders públics de garantir el dret a l'educació mitjançant una programació de l'ensenyament amb participació efectiva de tots els sectors afectats i amb la creació de centres docents.
La Llei orgànica 8/1985, de 3 de juliol, reguladora del dret a l'educació, estableix, pel que fa al règim d'admissió d'alumnes, que una programació adequada dels llocs escolars gratuïts, en els àmbits territorials corresponents, garantirà tant l'efectivitat del dret a l'educació com la possibilitat de triar centre docent dins l'oferta de places escolars gratuïtes i el dret d'escollir centre docent diferent dels creats pels poders públics.
Aquesta Llei estableix els criteris generals de prioritat en l'admissió de l'alumnat que concreta aquest Decret, tot distingint entre criteris específics de prioritat, criteris generals i criteris complementaris de prioritat, que s'empren per a ordenar les sol·licituds per accedir als ensenyaments sufragats amb fons públics, quan les sol·licituds són superiors en nombre als llocs escolars vacants disponibles per a cursar-los.
La Llei orgànica 9/1995, de 20 de novembre, de la participació, l'avaluació i el govern dels centres docents, regula l'admissió d'alumnat a determinats ensenyaments, tot establint criteris de prioritat, alhora que regula que les administracions educatives poden reservar una part dels llocs escolars de formació professional de grau superior per als que hi accedeixin mitjançant la prova que estableix l'article 32 de la Llei orgànica 1/1990, de 3 d'octubre, d'ordenació general del sistema educatiu, per a l'alumnat que no reuneixi els requisits acadèmics definits amb caràcter general.
El Reial decret 777/1998 desenvolupa determinats aspectes de l'ordenació de la formació professional i amplia aquesta possibilitat de reservar llocs escolars als cicles formatius de grau mitjà.
També en els ensenyaments artístics es preveu la reserva de places per a alumnes que hi accedeixin mitjançant la superació d'una prova que n'acrediti els coneixements i les aptituds per a cursar-los.
Aquest Decret presta una especial atenció a regular l'admissió als ensenyaments professionals i artístics, així com en els ensenyaments que es cursen a les escoles oficials d'idiomes.
L'admissió d'alumnes en els centres docents públics, concertats o sufragats amb fons públics té com a objectiu assolir la millor atenció a les necessitats educatives de l'alumnat, i es regeix pels principis d'equitat, igualtat, integració i cohesió social, garantint la transparència del procés i l'efectivitat del dret a l'educació, així com la possibilitat d'escollir el centre docent, atenent al seu projecte educatiu i caràcter propi.
El Decret estableix que en l'admissió d'alumnat en centres sufragats amb fons públics no es pot establir cap mena de discriminació per raons ideològiques, religioses, morals, socials, de raça, sexe, naixement o qualsevol altra de caràcter personal ni social, ni condicionar-la a la pertinença a cap mena d'entitat o associació, ni a cap obligació de prendre part en activitats o a rebre serveis no gratuïts, o de fer aportacions pel concepte de reserva de lloc escolar.
El Decret fixa per als centres docents l'obligació d'informar de manera efectiva, pública i completa del projecte educatiu del centre, de les activitats que duu a terme i els serveis que presta, degudament aprovats pel Consell Escolar i, si s'escau, del caràcter propi i del finançament que reben dels poders públics.
Així mateix, per facilitar-ne el ple coneixement per la comunitat educativa, el Decret disposa que els centres hauran de donar a conèixer la seva oferta d'ensenyaments sufragats amb fons públics, i els criteris complementaris que emprin en l'admissió, així com les àrees territorials d'influència, als efectes d'establir la prioritat d'admissió, pel criteri de proximitat del centre al domicili dels alumnes o de les alumnes, que el Departament d'Ensenyament fixarà amb els mateixos criteris per als centres sufragats amb fons públics.
El Departament d'Ensenyament farà pública l'oferta d'ensenyaments reglats als quals es refereix aquest Decret i la posarà a l'abast de la comunitat educativa per tal d'afavorir-ne la difusió.
Aquesta informació pot ser consultada directament als ajuntaments, a les delegacions territorials i a les oficines gestores del Departament d'Ensenyament.
El Decret estableix que les sol·licituds d'admissió es presentaran, en el termini que fixi el Departament d'Ensenyament, al centre docent que es sol·liciti en primer lloc, alhora que permet, així mateix, que es presentin als ajuntaments, a les delegacions territorials i oficines gestores del Departament d'Ensenyament, que les faran arribar als centres docents, que les custodiaran durant un curs acadèmic.
La Llei orgànica 9/1995, de 20 de novembre, de la participació, l'avaluació i el govern dels centres docents, amplia el concepte de necessitats educatives especials i inclou sota aquesta denominació tot l'alumnat que presenta discapacitats físiques, psíquiques o sensorials, que manifesta trastorns greus de conducta o que està en situació social o cultural desafavorida.
Aquesta Llei especifica que les administracions educatives garantiran l'escolarització equilibrada d'aquest alumnat en els centres amb ensenyaments sufragats amb fons públics.
La millor atenció a les necessitats educatives de l'alumnat en el moment de la seva incorporació al sistema educatiu és objecte d'especial cura en aquest Decret.
Per afavorir la integració de l'alumnat amb necessitats educatives especials, qualsevulla que en sigui la causa, s'estableix, amb caràcter general, una reserva de dos llocs escolars per grup al segon cicle de l'educació infantil, a l'educació primària i a l'educació secundària obligatòria, i la reserva d'un lloc escolar en cada grup en el primer cicle de l'educació infantil.
El Decret determina que amb caràcter general el nombre màxim d'alumnes amb necessitats educatives especials en cada grup d'alumnes és el que s'estableix com a reserva, sempre que no sigui aconsellable aplicar altres criteris per aconseguir una millor resposta educativa per aquest alumnat i sens perjudici de les competències que s'atribueixen a les delegacions territorials del Departament d'Ensenyament per modificar aquest nombre màxim.
En els darrers anys s'ha intensificat l'arribada a Catalunya de ciutadans d'altres països; als fills i filles dels quals cal facilitar-los l'accés a l'educació en condicions d'equitat, de manera que es garanteixi la seva integració efectiva i la cohesió social de la societat catalana.
El Decret 56/2001, de 20 de febrer, pel qual s'estableix el règim d'admissió d'alumnes als centres docents sostinguts amb fons públics, va avançar en la implantació de procediments en l'admissió de l'alumnat que han suposat un millor acolliment als de nova incorporació al sistema educatiu de Catalunya en els centres docents públics i en els centres concertats.
A més de les mesures de caràcter general d'aplicació en el conjunt dels centres docents, com és la reserva per a alumnes que acreditin necessitats educatives especials, aquest Decret estableix àrees d'escolarització singular, allí on el nombre d'alumnes de nacionalitat estrangera és força significatiu.
En aquestes àrees, les administracions públiques i els centres docents públics i concertats actuaran coordinadament per garantir l'accés a l'educació de tot l'alumnat, de manera que s'aconsegueixi una distribució equilibrada d'aquest amb respecte a les opcions d'escolarització manifestades pels pares i mares.
En aquests centres, les ràtios alumnes/grup en els diferents ensenyaments podran ser inferiors a les establertes amb caràcter general.
Semblantment, la reserva de llocs escolars per a alumnes estrangers de nova incorporació al sistema educatiu o amb necessitats educatives especials, que serà idèntica per a cadascun dels grups del mateix curs i ensenyament, podrà ser modificada per atendre la totalitat de l'alumnat en aquestes situacions.
A les àrees singulars, les comissions d'escolarització, constituïdes per les administracions públiques, les direccions dels centres públics, la titularitat dels centres privats i la representació de la comunitat educativa, tenen un paper rellevant en l'acollida, assessorament i orientació escolar.
Amb caràcter general, les comissions d'escolarització, que es mantindran actives durant tot el curs, s'estableixen en tots els territoris de Catalunya amb la finalitat de garantir el compliment de les normes sobre admissió d'alumnes i la participació dels diferents sectors educatius en el seguiment del procés d'admissió dins el seu àmbit de competències.
En tot cas, els òrgans de govern dels centres i la titularitat, en els centres concertats, tenen atribuïda, de conformitat amb el que es disposa en aquest Decret, la responsabilitat de vetllar per l'observança de les normes d'admissió d'alumnes.
En virtut d'això, a proposta de la consellera d'Ensenyament, amb l'informe del Consell Escolar de Catalunya i l'informe de la Comissió de Govern Local, d'acord amb el dictamen de la Comissió Jurídica Assessora i amb la deliberació prèvia del Govern,
1.1 Aquest Decret regula els processos d'admissió d'alumnes en els ensenyaments de règim general d'educació infantil, educació primària, educació secundària obligatòria, batxillerat, cicles formatius de formació professional, així com els de règim especial dels cicles formatius d'arts plàstiques i disseny, de conservatoris de música i dansa i d'idiomes en les escoles oficials, o d'altres de règim especial, sufragats amb fons públics.
1.2 S'entenen com a ensenyaments sufragats amb fons públics els que s'imparteixen en centres de titularitat pública i els que s'imparteixen en centres de titularitat privada que són objecte de concert educatiu o estan sostinguts totalment o parcial, amb fons públics.
2.1 Tot l'alumnat té dret a un lloc escolar que li garanteixi l'educació obligatòria en condicions de gratuïtat.
2.2 El Departament d'Ensenyament garanteix aquest dret mitjançant la programació general i l'oferta anual de llocs escolars en centres docents amb ensenyaments sufragats amb fons públics.
2.3 El règim d'admissió d'alumnes en els ensenyaments sufragats amb fons públics es regeix pels principis d'equitat, igualtat i integració i cohesió social, tot garantint el dret a l'educació i la possibilitat d'escollir centre docent, tenint en compte les necessitats educatives de l'alumnat i els llocs oferts.
2.4 Els ajuntaments, els consells escolars dels centres, les persones titulars dels centres, les directores i els directors, i els pares, mares, tutors o tutores de l'alumnat dels centres amb ensenyaments sufragats amb fons públics intervenen en els processos d'admissió.
2.5 En l'admissió d'alumnat, els centres docents sufragats amb fons públics no poden establir cap mena de discriminació per raons ideològiques, religioses, morals, socials, de raça, sexe, naixement, nacionalitat o qualsevol altra de caràcter personal o social.
2.6 L'admissió d'alumnes no es pot condicionar als resultats de proves o exàmens, llevat d'aquells que estiguin previstos en aquest Decret i en la normativa reguladora dels corresponents ensenyaments.
Tampoc no es pot condicionar a la pertinença a cap mena d'entitat o associació, ni a l'obligació de prendre part en activitats no curriculars, gratuïtes o no, ni a la de rebre serveis no gratuïts, ni a cap aportació econòmica pel concepte de reserva de lloc escolar.
2.7 Per ser admès en un centre docent, l'alumnat ha de tenir tots els requisits d'edat, acadèmics i la resta dels exigits per l'ordenament jurídic vigent per a l'ensenyament i curs al qual vol accedir.
3.1 Els centres docents informaran els pares, mares, tutors o tutores i a l'alumnat del projecte educatiu del centre.
3.2 Amb anterioritat a l'inici del procés d'admissió d'alumnes corresponent a cada curs escolar, el Departament d'Ensenyament informarà de l'oferta d'ensenyaments reglats no universitaris sufragats amb fons públics a Catalunya.
Aquesta informació es farà pública a la pàgina web del Departament d'Ensenyament i podrà ser consultada a les oficines dels ajuntaments, a les delegacions territorials, i a les oficines gestores del Departament d'Ensenyament o als centres mateixos.
3.3 Tots els centres informaran també dels criteris de prioritat en l'admissió, generals i complementaris i, si s'escau, dels criteris específics d'admissió.
Així mateix, informaran de les activitats escolars complementàries, extraescolars i serveis de caràcter voluntari i no lucratiu que ofereix, amb indicació del seu preu i de l'aprovació pel corresponent consell escolar i de la delegació territorial d'Ensenyament en aquelles activitats en què aquesta sigui preceptiva.
3.4 Els centres privats informaran del seu caràcter propi, si en tenen, i del règim de finançament amb fons públics dels ensenyaments concertats i de l'import de les subvencions.
Així mateix, tots els centres informaran dels ajuts que rebin de les administracions públiques per sufragar altres ensenyaments reglats que imparteixin.
3.5 Els centres informaran de l'oferta d'ensenyaments sufragats amb fons públics i de l'oferta de llocs escolars en cadascun d'ells, així com de la informació a què fan referència els apartats 3.3 i 3.4 d'aquest article, així com de l'àrea territorial d'influència de cada ensenyament i de l'adscripció del centre, si existeix, a altres centres d'educació secundària.
Aquesta informació es donarà en el tauler d'anuncis del centre i en tots els sistemes d'informació pública de què es disposi.
Oferta i reserva de llocs escolars
4.1 El Departament d'Ensenyament determinarà anualment, d'acord amb la programació general, l'oferta inicial en cada centre i en cada ensenyament sufragat amb fons públics per cursos i grups.
L'oferta inicial de llocs escolars podrà ser modificada pel Departament d'Ensenyament en acabar els períodes de preinscripció o inscripció que s'estableixin, en funció de la demanda de llocs escolars.
4.2 En l'oferta de llocs escolars dels cicles formatius de formació professional i d'arts plàstiques i disseny, es reservarà una part dels llocs escolars per a l'alumnat que hi accedeixi mitjançant la superació de les proves d'accés o equivalents legalment establertes.
Aquesta reserva s'establirà amb anterioritat a l'inici del període de preinscripció.
Formalització de sol·licituds d'admissió
5.1 Per poder ser admès o admesa per primera vegada en un centre docent per a cursar ensenyaments sufragats amb fons públics es requerirà la presentació de sol·licitud d'admissió formalitzada pel pare o mare, tutor o tutora, guardador o guardadora de la persona per a la qual es fa la sol·licitud si és menor d'edat o per aquesta si és major d'edat, emancipada o habilitada d'edat, d'acord amb el model que estableixi el Departament d'Ensenyament, en la qual s'indicarà el centre sol·licitat en primer lloc i s'hi podran sol·licitar, també, altres centres o ensenyaments, si fos el cas, per ordre de preferència.
5.2 També es requerirà sol·licitud d'admissió per poder accedir al primer curs del segon cicle d'educació infantil, al batxillerat de la modalitat d'arts, a la formació professional específica i als ensenyaments de règim especial, encara que s'imparteixin al mateix centre on està matriculat l'alumnat.
5.3 Les sol·licituds d'admissió es presentaran al centre sol·licitat en primer lloc, en el termini que fixi i pels mitjans que estableixi el Departament d'Ensenyament.
No obstant això, quan es vulgui optar, alternativament o simultània, a ensenyaments de règim especial i a ensenyaments de règim general, es lliurarà, a més de la sol·licitud per als ensenyaments de règim general, una sol·licitud per a cada un dels ensenyaments d'idiomes, de música o dansa, d'arts plàstiques i disseny o altres de règim especial sol·licitats.
Així mateix es podran presentar a l'ajuntament on estigui ubicat el centre o a la delegació territorial del Departament d'Ensenyament que correspongui, o bé per altres procediments que el Departament d'Ensenyament determini.
Quan l'òrgan receptor de la sol·licitud no sigui el centre, la farà arribar immediatament al centre docent que hi figuri com a demanat en primer lloc.
La presentació de més d'una sol·licitud per accedir als ensenyaments de règim general o per accedir als mateixos ensenyaments de règim especial comporta la invalidació dels drets de prioritat que puguin correspondre a la persona sol·licitant.
5.4 Els centres custodiaran les sol·licituds d'admissió i documentació complementària fins a l'inici del curs escolar següent a aquell per al qual s'ha sol·licitat l'admissió.
Quan en un centre docent el nombre de sol·licituds de lloc escolar per als ensenyaments sufragats amb fons públics sigui superior al nombre dels disponibles, les sol·licituds s'ordenaran en aplicació dels criteris d'admissió, d'acord amb el que disposen aquest Decret i les normes que el despleguin.
Criteris de prioritat en l'admissió
7.1 Quan en un centre docent el nombre de sol·licituds sigui superior al de llocs escolars disponibles, són criteris generals de prioritat en l'admissió d'alumnes, per als ensenyaments sufragats amb fons públics, la renda de la unitat familiar, la proximitat del domicili de l'alumne al centre docent i l'existència de germans o germanes de la persona sol·licitant matriculats en el centre en el moment en què es presenta la sol·licitud d'admissió.
7.2 Són criteris complementaris de prioritat, per tal d'ordenar les sol·licituds en el cas d'empat en l'aplicació dels criteris generals de prioritat, formar part de família nombrosa, procedir d'un centre que cessa les seves activitats el curs escolar per al qual es presenta la sol·licitud d'admissió, i altres circumstàncies a determinar pel consell escolar del centre docent, no concurrents amb altres criteris, les quals s'hauran d'haver fet públiques abans de l'inici del procés d'admissió d'alumnes.
Criteris específics en l'admissió d'alumnes a determinats ensenyaments
Són criteris específics en l'admissió d'alumnat a determinats ensenyaments, els següents:
a) Per cursar ensenyaments d'educació secundària obligatòria en un centre determinat, tindran preferència els qui procedeixin dels centres d'educació primària que hi estiguin adscrits, segons el que estableixi la Direcció General de Centres Docents del Departament d'Ensenyament.
b) Per cursar ensenyaments de grau superior de formació professional específica, s'aplicaran, per aquest ordre, els següents criteris de preferència: haver cursat la modalitat de batxillerat que es determina per a cada cicle formatiu a la normativa específica i l'expedient acadèmic, dins del qual es valoraran, successivament, la qualificació mitjana de l'expedient, i haver cursat les matèries de batxillerat segons el que estableix l'annex 1 del Reial decret 777/1998, de 30 d'abril, pel qual es desenvolupen determinats aspectes de l'ordenació de la formació professional específica en l'àmbit del sistema educatiu.
c) Els qui cursin simultàniament ensenyaments reglats de música o de dansa i ensenyaments de règim general tindran preferència per a l'accés als centres de règim general que es determinin per resolució de l'òrgan competent del Departament d'Ensenyament.
Ordre de prelació en aplicació dels criteris d'admissió
9.1 Per ordenar les sol·licituds d'admissió s'aplicaran, en primer lloc, els criteris específics d'admissió en aquells ensenyaments en què siguin d'aplicació, de conformitat amb el que s'estableix a l'article 8 d'aquesta disposició.
9.2 Seguidament s'ordenaran pels criteris generals de prioritat el barem d'aplicació dels quals s'estableix a l'annex.
En el supòsit d'empat en la puntuació obtinguda per la seva aplicació, les sol·licituds s'ordenaran per aplicació dels criteris complementaris de prioritat en l'admissió que figuren al mateix annex.
9.3 Si malgrat l'aplicació dels criteris complementaris subsisteix la situació d'empat, l'ordenació de les sol·licituds afectades es farà per sorteig públic.
Adscripció de centres d'educació primària a centres d'educació secundària obligatòria
10.1 En els procediment d'admissió d'alumnes al primer curs d'educació secundària obligatòria a un centre concret, quan no hi hagi llocs escolars suficients tindrà prioritat l'alumnat que procedeixi dels centres d'educació primària adscrits.
10.2 Per a determinar l'adscripció dels col·legis d'educació infantil i primària als instituts d'educació secundària es prendran en consideració la possibilitat de relació entre els projectes educatius i curriculars, la planificació escolar, la disponibilitat de llocs escolars i la proximitat entre els centres.
Si el col·legi d'educació infantil i primària o l'institut d'educació secundària són de titularitat pública diferent de la Generalitat de Catalunya, serà necessària la conformitat de la titularitat abans d'efectuar la proposta d'adscripció.
10.3 L'adscripció dels centres concertats d'educació primària als centres concertats d'educació secundària obligatòria s'efectua a petició de les respectives titularitats, mitjançant la presentació del corresponent conveni d'adscripció.
El conveni d'adscripció se substitueix per una manifestació de voluntats quan el centre d'educació primària i el centre d'educació secundària obligatòria siguin de la mateixa titularitat.
El conveni d'adscripció o la manifestació de voluntats han de justificar que s'han pres en consideració els projectes educatius i curriculars, el caràcter propi d'ambdós centres, així com la seva proximitat.
El conveni d'adscripció o la manifestació de voluntats no adquiriran plena eficàcia fins que no sigui autoritzat per la Direcció General de Centres Docents del Departament d'Ensenyament.
10.4 Els criteris i procediment per a determinar l'adscripció de centres concertats d'educació primària a instituts d'educació secundària són els establerts al punt 2.
És necessari que prèviament la persona titular del centre docent concertat d'educació primària hagi manifestat la seva voluntat d'adscriure'l als instituts d'educació secundària de la corresponent zona.
10.5 Per poder determinar adscripcions, autoritzar convenis d'adscripció o autoritzar manifestacions de voluntats d'adscripció, és necessari que la totalitat de l'alumnat procedent de centres de primària a adscriure disposi, en els respectius centres d'educació secundària obligatòria, de suficients llocs escolars en centres públics o, si s'escau, concertats.
10.6 Les adscripcions es fan per resolució de la Direcció General de Centres Docents, a proposta dels corresponents delegats o delegades territorials, amb la consulta prèvia als ajuntaments on són ubicats els centres.
Àrees territorials d'influència dels centres docents
11.1 Als efectes d'aplicar el criteri general de prioritat en l'admissió per proximitat del domicili de l'alumnat al centre docent, el Departament d'Ensenyament delimitarà les àrees territorials d'influència dels centres pel que fa als ensenyaments sufragats amb fons públics, d'acord amb l'ajuntament o els ajuntaments corresponents, després d'escoltar els òrgans institucionals de participació i consulta i els centres afectats.
11.2 Els centres docents faran pública en el tauler d'anuncis, abans de l'inici del període de preinscripció, l'àrea territorial d'influència per als diferents ensenyaments sufragats amb fons públics que ofereixen, així com, si s'escau, l'adscripció del centre d'educació primària al centre o centres d'educació secundària.
Les àrees territorials d'influència es podran també consultar a les delegacions territorials i oficines gestores del Departament d'Ensenyament, així com als corresponents ajuntaments.
11.3 Les àrees territorials d'influència dels centres docents s'establiran seguint els mateixos criteris per a tots els centres en els ensenyaments sufragats amb fons públics a Catalunya.
Forma d'acreditar les circumstàncies al·legades i requisits d'admissió
12.1 Les circumstàncies al·legades a efectes de barem hauran de ser acreditades documentalment i s'entendran referides al moment en què es formalitza la sol·licitud.
12.2 Els requisits necessaris que no hagin estat acreditats en el procés d'admissió, ho seran en el moment de fer la inscripció.
No acreditar-los impossibilita la inscripció.
Admissió d'alumnes en els cicles formatius de formació professional específica
13.1 Per accedir als cicles formatius de grau mitjà caldrà estar en possessió del títol de graduat en educació secundària obligatòria.
Així mateix, podrà accedir a aquests ensenyaments l'alumnat que sense estar en possessió del títol de graduat o graduada en educació secundària sigui major de 17 anys i, reunint els requisits reglamentàriament previstos, superi la prova d'accés que acredita els coneixements i habilitats suficients per seguir amb aprofitament aquests ensenyaments.
En aquest cas tindran preferència per ocupar les places reservades a l'efecte.
Les sol·licituds de lloc escolar, quan el nombre d'aquestes sigui superior al de llocs oferts, s'ordenaran aplicant els criteris generals i complementaris que figuren a l'annex d'aquesta disposició.
13.2 Per accedir als cicles formatius de grau superior caldrà estar en possessió del títol de batxiller.
No obstant això, poden accedir a les places reservades que es determinin les persones sol·licitants amb 20 anys complerts que, sense estar en possessió del títol de batxiller, hagin superat la prova d'accés en què es valoren els coneixements previs i les aptituds per a cursar aquests ensenyaments, i els qui, tenint els 18 anys complerts, acreditin estar en possessió del títol de tècnic i superin la prova d'accés o els ensenyaments substitutoris d'aquesta.
Els qui hi accedeixen per haver superat aquesta prova o els ensenyaments substitutoris tenen preferència per ocupar els llocs escolars reservats als quals es fa esment a l'article 4.2 d'aquesta disposició i s'ordenaran pels criteris que figuren a l'annex d'aquesta disposició.
Un cop aplicada la reserva de places que preveu l'article 4.2, les sol·licituds s'ordenaran per aplicació dels criteris específics de prioritat que estableix l'article 8.b) d'aquest Decret, i seguidament pels criteris generals i complementaris de prioritat que figuren a l'annex d'aquesta disposició.
Admissió d'alumnes en els ensenyaments artístics
14.1 Per accedir als cicles formatius de grau mitjà d'arts plàstiques i disseny caldrà estar en possessió del títol de graduat o graduada en educació secundària obligatòria i acreditar les aptituds necessàries mitjançant la superació d'una prova.
Quedarà exempt de realitzar aquesta prova qui disposi del títol de tècnic o de tècnic superior d'un cicle d'arts plàstiques i disseny de la mateixa família, o hagi superat amb aprofitament els cursos comuns d'arts aplicades i oficis artístics, d'acord amb el que es fixi en l'establiment del títol professional corresponent.
Així mateix, poden accedir a aquests ensenyaments els qui sense estar en possessió del títol de graduat o graduada en educació secundària siguin majors de 17 anys i superin la corresponent prova d'accés a la qual es valoren els coneixements previs i les aptituds per cursar aquests ensenyaments.
14.2 Per accedir als cicles formatius de grau superior d'arts plàstiques i disseny caldrà estar en possessió del títol de batxiller i acreditar les aptituds necessàries mitjançant la superació d'una prova general d'aptitud de la qual restaran exempts els qui, havent superat el batxillerat, hagin cursat determinades matèries concordants amb els estudis als quals es vol accedir, d'acord amb el que estableix el Decret 304/1995, de 7 de novembre, pel qual s'estableix l'ordenació general dels cicles de formació específica d'arts plàstiques i disseny i se'n regulen els requisits d'accés.
Així mateix, hi poden accedir els qui, sense estar en possessió del títol de batxiller, siguin majors de 20 anys i superin la prova d'accés en què es valoren els coneixements previs i les aptituds per cursar aquests ensenyaments.
14.3 Es valoraran de la mateixa manera les sol·licituds dels alumnes que hagin superat la prova d'accés i la dels qui restin exempts de realitzar-la en aplicació de la normativa general.
Les sol·licituds s'ordenaran segons la nota de la prova d'accés i la nota de l'expedient acadèmic dels ensenyaments que donen dret a l'exempció de la prova d'accés i, en el cas d'empat, pels criteris d'admissió que figuren a l'annex.
14.4 Els qui accedeixen a aquests ensenyaments per haver superat la prova d'accés tenen preferència per ocupar els llocs escolars reservats als quals es fa esment a l'article 4.2 d'aquesta disposició.
Si un cop ocupades la totalitat de places reservades resten sol·licituds sense atendre, s'ordenaran després de les sol·licituds que sí que reuneixen els requisits acadèmics.
14.5 Per a l'admissió d'alumnes als centres que imparteixen ensenyaments d'arts plàstiques i disseny sufragats amb fons públics, les sol·licituds s'ordenaran tenint en compte, primer la qualificació obtinguda a la prova d'aptitud i, en cas d'empat, els criteris generals i complementaris de prioritat en l'admissió.
Admissió d'alumnes a les escoles oficials d'idiomes
15.1 En l'admissió d'alumnes al primer curs de cada idioma tindran prioritat les persones sol·licitants, el domicili, el lloc de treball o el lloc d'estudi dels quals estigui situat en l'àrea territorial d'influència del centre per als diferents idiomes impartits.
En el supòsit que hi hagi més sol·licituds amb prioritat que llocs escolars disponibles, s'efectuarà un sorteig públic a l'efecte d'establir l'ordre en què seran admeses les persones sol·licitants.
15.2 L'admissió a segon, tercer o cinquè curs estarà condicionada, abans de l'aplicació del criteri establert a l'apartat anterior, a una prova de nivell per determinar el curs en què s'ha de matricular.
Per a l'admissió a quart i cinquè curs caldrà que l'alumnat estigui en possessió del certificat elemental o de les convalidacions legalment establertes.
Admissió d'alumnat amb necessitats educatives especials
Garanties i recursos per a l'atenció d'alumnat amb necessitats educatives especials
16.1 Es garanteix la integració de l'alumnat i la cohesió social mitjançant l'escolarització, als ensenyaments sufragats amb fons públics i en tots els centres que els imparteixin, de l'alumnat amb necessitats educatives especials.
A aquests efectes l'administració educativa garantirà als centres que escolaritzin alumnat amb necessitats educatives especials els recursos adequats per a la seva atenció.
Els criteris emprats per a determinar-los seran els mateixos per a tots els centres sufragats amb fons públics.
16.2 Es consideren alumnes amb necessitats educatives especials els qui presenten discapacitats físiques, psíquiques o sensorials, els qui manifesten trastorns greus de conducta i els que es troben en situacions socials o culturals desafavorides.
Així mateix, tindrà aquesta consideració l'alumnat de nacionalitat estrangera de nova incorporació al sistema educatiu.
Les necessitats educatives especials seran acreditades de la manera que determini el Departament d'Ensenyament.
Reserva de llocs escolars per atendre alumnat amb necessitats educatives especials
17.1 Per afavorir la integració de l'alumnat amb necessitats educatives especials qualsevulla que en sigui la causa s'estableix, amb caràcter general, una reserva de dos llocs escolars per grup al segon cicle de l'educació infantil, a l'educació primària i a l'educació secundària obligatòria.
Per al primer cicle de l'educació infantil la reserva es fixa en un lloc escolar per a cada grup.
17.2 El nombre màxim d'alumnes amb necessitats educatives especials en cada grup d'alumnes és el que amb caràcter general s'estableix com a reserva, sempre que no sigui aconsellable aplicar altres criteris per garantir una millor resposta educativa per a aquest alumnat.
17.3 Els delegats o delegades territorials del Departament d'Ensenyament poden modificar el nombre de llocs escolars reservats quan el definit amb caràcter general no permeti una resposta educativa adequada a les necessitats d'aquest alumnat, tenint en compte els dictàmens d'escolarització dels equips d'assessorament i orientació psicopedagògica (EAP), els informes dels serveis socials o els informes de la inspecció educativa elaborats amb aquesta finalitat.
Admissió i atenció de l'alumnat amb discapacitats físiques, psíquiques o sensorials, o amb trastorns greus de conducta.
18.1 En l'escolarització de l'alumnat amb discapacitats físiques, psíquiques o sensorials o amb trastorns greus de conducta en centres ordinaris, en unitats d'educació especial en centres ordinaris o en centres d'educació especial, l'assignació de lloc escolar es farà per resolució del delegat o delegada territorial del Departament d'Ensenyament, per tal d'assignar-li aquell centre o unitat que, d'acord amb les seves condicions i possibilitats, atengui millor les necessitats educatives de l'alumne o de l'alumna.
Per determinar-lo es tindran en compte el dictamen dels equips d'assessorament i orientació psicopedagògica (EAP), els informes especialitzats escaients, la proximitat del domicili i l'existència de germans o germanes matriculats al centre.
Si es determina l'escolarització en un centre no sol·licitat pels pares o tutors, aquests seran escoltats abans de resoldre.
18.2 Amb la finalitat de donar continuïtat a l'escolarització d'aquest alumnat en centres ordinaris i d'afavorir-ne la posterior integració social i laboral, el Departament d'Ensenyament determinarà els centres d'educació secundària públics i privats concertats als quals es dotarà dels recursos específics per atendre'ls.
Admissió i atenció d'alumnat amb necessitats educatives especials derivades de situacions socials o culturals desafavorides, o d'alumnat de nacionalitat estrangera de nova incorporació al sistema educatiu.
19.1 En els ensenyaments sufragats amb fons públics es garanteix la integració de l'alumnat i la cohesió social mitjançant l'escolarització, en tots els centres docents, de l'alumnat amb necessitats educatives especials derivades de situacions socials o culturals desafavorides i dels de nacionalitat estrangera de nova incorporació al sistema educatiu.
19.2 El Departament d'Ensenyament regularà la forma d'acreditar la concurrència d'aquestes necessitats i els recursos específics adients per a cada necessitat de què caldrà dotar els centres afectats.
19.3 L'adjudicació dels llocs escolars reservats es farà per resolució de la delegada o del delegat territorial del Departament d'Ensenyament i tindrà en compte els informes especialitzats, les necessitats de l'alumnat i la voluntat expressada pels pares, mares, tutors o tutores.
Admissió d'alumnat en àrees d'escolarització singular
20.1 En els territoris amb una presència molt significativa d'alumnat de nacionalitat estrangera de nova incorporació al sistema educatiu de Catalunya, es delimitaran àrees d'escolarització singular en les quals hi hagi més d'un centre amb ensenyaments sufragats amb fons públics.
20.2 La determinació d'aquestes àrees d'escolarització singular correspon als delegats i delegades territorials del Departament d'Ensenyament, que les establiran quan se n'evidenciï la necessitat i l'oportunitat, d'acord amb els corresponents ajuntaments.
20.3 En aquestes àrees d'escolarització singular i per tal d'afavorir l'atenció escolar de l'alumnat, l'oferta de llocs escolars serà la mateixa per a cada grup dels diferents cursos i centres.
Es determinarà i farà pública un cop conegudes les sol·licituds d'admissió presentades en el termini establert amb caràcter general.
En la determinació de l'oferta no es podrà superar la relació d'alumnes per grup establerta amb caràcter general per a cada ensenyament.
20.4 La reserva de llocs escolars en aquestes àrees d'escolarització singular es determina un cop conegut el nombre de sol·licituds d'admissió corresponents a alumnat estranger de nova incorporació al sistema educatiu de Catalunya.
Podrà també ocupar llocs escolars reservats altre alumnat amb necessitats educatives especials.
20.5 Les comissions d'escolarització de les àrees d'escolarització singular assignaran lloc escolar a tot l'alumnat que presenti la sol·licitud un cop finalitzat el període de preinscripció establert amb caràcter general.
Aquesta assignació es farà, per garantir la millor atenció d'aquest alumnat, incrementant, sempre que sigui necessari, l'oferta de llocs escolars de cada un dels grups per atendre, en igualtat de condicions i al llarg del curs escolar, la totalitat de l'alumnat que s'incorpori en edat d'escolarització obligatòria.
En tot cas seran escoltats els pares, mares, tutors o tutores legals a l'efecte de conèixer les seves preferències amb relació als centres demanats.
Les comissions d'escolarització
21.1 A l'efecte de garantir el compliment de les normes sobre admissió d'alumnes i la participació dels diferents sectors educatius en el seguiment del procés d'admissió, el Departament d'Ensenyament establirà comissions d'escolarització.
21.2 La delegada o el delegat territorial del Departament d'Ensenyament disposarà en el seu àmbit territorial la constitució de les comissions d'escolarització que siguin necessàries, entre les quals es troben les descrites a l'article 20.
Un cop constituïdes, les comissions d'escolarització corresponents a cada procés anual d'admissió es mantindran actives fins a la data de creació de la comissió d'escolarització corresponent al procés d'admissió del curs següent.
Per acord de la comissió, podrà constituir-se una subcomissió permanent més reduïda amb la mateixa presidència.
21.3 Les competències o funcions de les comissions d'escolarització són:
a) Facilitar l'acolliment, l'orientació i l'escolarització de l'alumnat amb necessitats educatives especials i conèixer les resolucions d'escolarització relatives a centres del seu àmbit d'actuació.
b) En el procés de preinscripció, procedir a l'assignació de lloc escolar a l'alumnat dels primers cursos de les etapes obligatòries i de segon cicle d'educació infantil, les sol·licituds dels quals no hagin pogut ser ateses pels consells escolars dels centres o pels seus titulars.
Aquesta assignació respectarà tant l'ordre de preferència de centres manifestat a la sol·licitud com el resultat obtingut en aplicació del barem d'admissió.
c) Procedir a l'assignació, una vegada finalitzat el procés de preinscripció, d'un lloc escolar en les etapes obligatòries i al segon cicle d'educació infantil, si no hi ha llocs escolars als centres demanats pels pares, mares, tutors o tutores i assignar, un cop escoltats els seus pares o tutors, lloc escolar a l'alumnat estranger en edat d'escolarització obligatòria incorporat de nou al sistema educatiu que presenti la sol·licitud un cop finalitzat el període de preinscripció establert amb caràcter general.
d) Comunicar als centres docents amb vacants el resultat de l'assignació de lloc escolar que efectuïn.
e) Designar el secretari o secretària entre les seves persones membres.
f) Constituir, si així ho acorda la comissió, una subcomissió permanent amb la mateixa presidència de la comissió i amb la composició que aquesta acordi, així com definir-ne, entre les de la comissió o altres derivades d'aquestes, les competències o funcions.
g) Requerir, la seva presidència, l'assistència de persones tècniques o professionals d'àmbits o programes específics quan aquesta pugui ajudar a la presa de decisions i sol·licitar, si així s'acorda, la col·laboració dels ajuntaments corresponents a l'àmbit d'actuació de la comissió amb la finalitat de garantir el compliment de l'escolarització obligatòria.
h) Elaborar i aprovar els informes que el delegat o delegada territorial requereixi amb relació a les competències de la comissió, i informar-los de les incidències rellevants.
i) Aprovar l'informe o memòria de la seva actuació elaborada per la presidència i secretaria i elevar-la al delegat o delegada territorial.
Les decisions de la comissió d'escolarització quant a l'assignació de llocs escolars són de compliment obligatori per als centres amb ensenyaments sufragats amb fons públics del seu àmbit d'actuació.
21.4 Cada comissió d'escolarització estarà constituïda pels les persones membres següents, nomenades per la delegada o delegat territorial abans de l'inici del període de preinscripció:
a) Una inspectora o inspector d'ensenyament que exerceix la presidència i a qui correspon la direcció de tot el procés.
b) La directora o director d'un centre públic de l'àmbit d'actuació de la comissió d'escolarització, a proposta dels directors o directores dels centres afectats.
c) La persona titular d'un centre concertat de l'àmbit d'actuació de la comissió d'escolarització, a proposta de les organitzacions patronals.
d) Una persona en representació de cadascun dels ajuntaments dels municipis compresos en l'àmbit d'actuació de la comissió d'escolarització en els quals estiguin ubicats els centres docents dels corresponents ensenyaments.
Els ajuntaments de la resta de municipis podran designar un representant que, amb veu i sense vot, participi en els treballs de la comissió.
e) Dues persones en representació de les mares o pares dels alumnes membres de consells escolars dels centres de l'àmbit d'actuació de la comissió d'escolarització, l'un d'un centre públic i l'altre d'un centre concertat, a proposta de les federacions i associacions respectives.
f) Una persona en representació del consell comarcal corresponent en el cas que l'àmbit territorial de la comissió se circumscrigui a la comarca i l'escolarització de l'alumnat afecti els serveis de transport i menjador.
g) La directora o el director d'un dels equips d'assessorament i orientació psicopedagògica (EAP) designat per la delegada o delegat territorial corresponent del Departament d'Ensenyament a les comissions que afectin ensenyaments obligatoris i d'educació infantil.
La delegada o delegat territorial designarà les persones membres de la comissió d'escolarització que han de ser proposades per cada sector implicat en el cas que aquest no formuli cap proposta.
Funcions dels òrgans de govern dels centres en el procés d'admissió
22.1 Els òrgans de govern dels centres docents vetllaran per l'admissió de l'alumnat i l'observança de les normes que la regulen, d'acord amb les competències atorgades per la legislació vigent.
22.2 En els centres de titularitat pública, el consell escolar del centre és l'òrgan competent per decidir l'admissió, d'acord amb el que disposen aquest Decret i les normes que el despleguin.
22.3 En els centres concertats, és responsabilitat de la seva titularitat l'observança de les normes d'admissió d'alumnes.
El consell escolar vetllarà pel seu compliment.
22.4 Amb anterioritat a l'inici de cada curs escolar, la direcció dels centres públics i la titularitat dels centres concertats faran arribar a les respectives delegacions territorials una certificació conforme s'ha complert, en allò que és competència del centre en l'admissió d'alumnes, el que s'estableix en aquest Decret, i n'informarà al consell escolar del centre.
Publicació de la relació d'admesos i matriculació
Els centres docents publicaran en el tauler d'anuncis, en el termini que s'estableixi, la relació d'alumnes admesos amb indicació de les dates en què han de formalitzar la inscripció.
Contra els acords i decisions sobre admissió d'alumnes dels consells escolars dels centres docents públics es podrà interposar recurs d'alçada davant el corresponent delegat o delegada territorial del Departament d'Ensenyament, la resolució del qual posarà fi a la via administrativa.
Contra els acords i decisions de les persones titulars dels centres privats es podrà presentar reclamació davant el mateix delegat o delegada territorial.
Contra els acords de les comissions d'escolarització es podrà presentar reclamació davant el delegat o delegada territorial.
Aquests recursos o reclamacions, si s'escau, s'hauran de resoldre dins un termini que garanteixi l'adequada escolarització de l'alumne.
Incompliment de les normes sobre admissió d'alumnes
L'incompliment per part dels centres docents de les normes sobre admissió d'alumnes comporta l'obertura del corresponent procediment administratiu, a l'efecte de determinar les possibles responsabilitats que en puguin derivar.
26.1 Amb la finalitat d'afavorir la participació efectiva de les corporacions locals en el procés d'admissió d'alumnes es deleguen en els municipis que ho sol·licitin i que ofereixin aquells ensenyaments en centres de la seva titularitat, les competències que aquest Decret atribueix al Departament d'Ensenyament pel que fa als processos d'admissió d'alumnes al primer cicle de l'educació infantil.
26.2 Aquesta delegació s'efectuarà a sol·licitud de l'entitat local i sense que l'assumpció d'aquesta competència comporti transferència de recursos.
26.3 Per a l'efectivitat de les competències que es deleguen mitjançant aquest Decret, el Departament d'Ensenyament subscriurà un conveni individualitzat amb l'ens local corresponent, que especificarà el curs escolar a partir del qual tindrà efectes.
26.4 Els ens locals que assumeixin aquestes competències tindran també la facultat d'establir les comissions d'escolarització corresponents i determinar-ne l'àmbit territorial, i de modificar el barem establert a l'annex d'aquesta disposició, respectant, en tot cas, els criteris d'admissió i prioritat establerts en la legislació vigent.
L'ens local aportarà les dades del procés al sistema informàtic del Departament d'Ensenyament en els terminis i formats fixats amb caràcter general.
26.5 Aquesta delegació de competències té caràcter indefinit, però pot ser revocada pel Govern de la Generalitat en els termes que estableix l'article 125 de la Llei 8/1987, de 15 d'abril, municipal i de règim local de Catalunya.
La Generalitat es reserva les facultats a què fa referència l'article 124. a), e), f) i g) de la Llei esmentada.
Admissió d'alumnes de centres adscrits en el primer curs d'educació secundària obligatòria
El Departament d'Ensenyament podrà establir, per tal de facilitar el procés de matriculació, un procediment específic d'admissió, en el primer curs de l'educació secundària obligatòria, de l'alumnat que procedeixi de centres de primària adscrits.
Adequació de la ràtio a les necessitats d'escolarització
A fi d'atendre qualsevol necessitat d'escolarització, preferentment la d'alumnes amb necessitats educatives especials, que es pugui presentar a l'inici o al llarg del curs en els ensenyaments obligatoris, l'Administració educativa adoptarà les mesures necessàries per garantir l'escolarització, les quals podran comportar una modificació del nombre màxim de llocs escolars per aula.
Quan això impliqui un increment, aquest increment del nombre màxim no podrà ser superior al deu per cent de la ràtio establerta per a cada ensenyament.
Dins el supòsit previst a l'apartat anterior s'hi entén inclòs el cas en què dos o més germans sol·licitin lloc escolar en el mateix centre i en el mateix cicle i curs dels ensenyaments d'educació infantil, primària o secundària obligatòria, en el cas que només un resulti admès al centre.
L'admissió d'alumnes a les escoles de música o de dansa creades a l'empara de l'article 39.5 de la Llei orgànica 1/1990, d'ordenació general del sistema educatiu, sufragades amb fons públics, es regeix per les normes particulars que les corporacions locals titulars estableixen d'acord amb la legislació vigent.
L'admissió a les escoles de música o dansa privades no sufragades amb fons públics es regeix pel dret comú.
Cap establiment sense l'autorització administrativa com a tal pot emprar la denominació genèrica d'escola de música o escola de dansa.
Per al grau elemental dels ensenyaments de música i dansa, l'òrgan competent del Departament d'Ensenyament podrà establir criteris d'admissió que tinguin en compte l'edat idònia per cursar aquests ensenyaments, en particular en aquells centres que imparteixin ensenyaments integrats de règim general amb els de música o dansa.
L'admissió al primer curs de segon cicle d'educació infantil en centres d'educació infantil, quan aquests són els únics ensenyaments oferts pel centre, no requereix preinscripció per als alumnes ja atesos al tercer curs del primer cicle d'aquests ensenyaments.
Les remissions fetes al Decret 299/1997, de 25 de novembre, sobre l'atenció educativa a l'alumnat amb necessitats educatives especials, als decrets 72/1996, de 5 de març, i 53/1997, de 4 de març, s'han d'entendre efectuades a aquesta disposició.
Queda derogat el Decret 56/2001, de 20 de febrer, pel qual s'estableix el règim d'admissió d'alumnes als centres docents sostinguts amb fons públics i qualsevol norma d'igual o inferior rang que s'oposi al que estableix aquesta disposició.
Existència de germans o germanes al centre docent:
Quan l'alumne tingui un o més germans o germanes matriculats al centre, 4 punts.
S'entén que l'alumnat té germans o germanes matriculats al centre quan aquests hi són en el moment que es presenta la sol·licitud d'admissió.
Proximitat del domicili de l'alumnat al centre docent:
Quan el domicili de la persona sol·licitant estigui situat en l'àrea territorial d'influència del centre, 2 punts.
Quan a instància dels pares o mares, tutors o tutores, guardadors o guardadores, o de l'alumnat quan sigui major d'edat, emancipat o habilitat d'edat, es prengui en consideració, en comptes del domicili de l'alumne, el domicili del lloc de treball del pare, la mare, el tutor, el guardador o, si s'escau, del mateix alumnat, 1 punt.
Quan els pares o mares, tutors o tutores, guardadors o guardadores, o si s'escau, l'alumnat siguin beneficiaris de l'ajut de la renda mínima d'inserció o acreditin recursos totals inferiors a aquesta, 1 punt.
En situacions d'empat en la puntuació obtinguda per l'aplicació dels criteris generals de prioritat s'aplicaran els criteris complementaris de prioritat següents:
Pel fet de formar part de família nombrosa, 3 punts.
Pel fet de procedir d'un centre que cessa les seves activitats en el curs per al qual es presenta la sol·licitud d'admissió, 2 punts.
Per altres circumstàncies a determinar pel centre docent, 1 punt.